ยอมรับเก็บรายได้รัฐบาลมีปัญหาหนักต่ำกว่าเป้ามาก
เก็บรายได้ต่ำกว่าเป้ามากเป็นเรื่องจริงที่ทุกคนต้องยอมรับ คลังลุยกู้ทำขาดดุลต่อเนื่อง
21 ก.พ. 2564

นายอาคม เติมพิทยาไพสิฐ รมว.คลัง กล่าวชี้แจงกรณีมีการอภิปรายรัฐบาลกรณีการเก็บรายได้ของรัฐบาลมีปัญหาต่ำกว่าประมาณการจำนวนมาก ว่า การจัดเก็บรายปีงบประมาณ 2564 ต่ำกว่าประมาณการ เพราะได้รับผลกระทบต่อเนื่องมาจากปี 2563 จากผลกระทบล็อกดาวน์ประเทศป้องกันการแพร่ระบาดของโควิด-19
นอกจากนี้ รัฐบาลยังมีมาตรการทางภาษี ทั้งลดหย่อน และละเว้นให้ในหลายเรื่อง ทำให้การเก็บรายได้ของรัฐบาลต่ำกว่าประมาณการ เป็นข้อเท็จจริงที่ทุกคนต้องยอมรับ
สำหรับในปี 2564 ที่ได้รับผลกระทบจากโควิดรอบใหม่ จะทำให้เศรษฐกิจโตได้ 2.5-3.5% ซึ่งต่ำกว่าที่รัฐบาลคาดการณ์ไว้แต่เดิม เนื่องจากภาคการท่องเที่ยวยังไม่ฟื้น ส่งผลกระทบยาวไปถึงการจัดทำงบประมาณปี 2565 ซึ่งการประมาณการรายได้ ซึ่งต้องปรับตัวเลขการเก็บรายได้ให้ตรงกับความเป็นจริง ไม่สามารถใช้ตัวเลขประมาณการณ์เดิมได้
นายอาคม กล่าวว่า การเก็บรายได้ที่ต่ำกว่าประมาณการ ทำให้รัฐบาลยังต้องทำงบประมาณแบบขาดดุล เนื่องจากรายจ่ายมากกว่ารายได้ และรายจ่ายส่วนหนึ่งเป็นรายจ่ายจากการลงทุนโครงสร้างพื้นฐาน ซึ่งจะรักษาสัดส่วนงบลงทุนให้อยู่ที่ 20% ของงบประมาณรายจ่ายในแต่ละปี